钦定古今图书集成/明伦汇编/氏族典/第133卷 > 《廖用贤尚友录》 > 荀攸
## 钦定古今图书集成/明伦汇编/氏族典/第133卷 > 《廖用贤尚友录》 > 荀攸

按《魏志荀攸传》：“攸字公达，彧从子也。何进秉政，征海
内名士攸等二十馀人。攸到，拜黄门侍郎。董卓之乱，
关东兵起，卓徙都长安，攸与议郎郑泰、何颙等谋刺
杀之，事垂就而觉，收颙攸系狱，颙忧惧自杀，攸言语
饮食自若。会卓死，得免，弃官归，复辟公府，举高第，迁
任城相，不行。攸以蜀汉险固，人民殷盛，乃求为蜀郡”
太守，道绝不得至，驻荆州。太祖迎天子都许，征攸为
汝南太守，入为尚书。太祖素闻攸名，与语大悦，以为
军师。冀州平，太祖表封攸曰：“军师荀攸，自初佐臣，无
征不从，前后克敌，皆攸之谋也。”于是封陵树亭侯。十
二年，下令大论功行封，增邑四百，并前七百户。转为
中军师。魏国初建，为尚书令。攸深密有智防，自从太
祖征伐，常谋谟帷幄。攸从征孙权，道薨。正始中，追谥
攸曰“敬侯。”